એક બાજુ મહારાજ વખતસિંહજીના વિશાળ દરબારગઢના સંપત્તિ અને સમૃદ્ધિથી ઝળાંહળાં થતા કોટ-કાંગરા, કાતિલ રાજકારણની કાયમી કાનાફૂસી, સેંકડો ઘોડાના હણહણાટ, ધીંગાણાની નોબતો, ભાલા-બરછીઓ, તોપ અને તલવારોની જનોઇવઢ ઘા માટેની તૈયારીઓ અને બિલકુલ એ જ રાજધાનીના બેવનમાં કોયા ભગતની જગ્યાના આંગણામાં ભૂખ્યા-ભટક્યા, નિરાધારો, અપંગો, સાધુ, ફકીરો માટે સદાવ્રતના રસોડે હરહિરનો અન્નયજ્ઞ! એકતારાના મધુર રણઝણતા તારોમાંથી ટપકતો ભક્તિરસનો અખંડ, અવિરામ આરાધ…! જગ્યાના તુલસીક્યારા, મંદિરો, સમાધિઓ અને જ્ઞાન-સત્સંગની ગંગાપ્રવાહ સમી વાણીનો ખળખળ વહેતો શાંત, નિર્મલ કલકલ નિનાદ! જગ્યાના સમસ્ત કારોબારના, પંરપરાનો, ધર્મમયતાનો જેના ખભા પર ભાર છે એવા વાઘા સ્વામી, સિહોરની જગ્યામાંથી આજ એકાએક સિહોરની ધર્મશાળા સમી જગ્યામાં વલ્લભીપુર આવ્યા છે…